অসমৰ বিভিন্ন ঠাইৰ পৰা এটা সংকল্প লৈ আগবঢ়া এই নৱ প্রজন্মৰ যুৱক-যুৱতীসকলে অসমীয়া জাতিক ন-ৰূপত গঢ় দিয়াৰ বাবে প্রাণপণ চেষ্টা কৰিছে৷ গান্ধীজীৰ আদর্শেৰে অনুপ্রাণিত হৈ এওঁলোকে অসমবাসীক নিজৰ ঐতিহ্য, শৌর্য-বীর্য সম্পর্কে সচেতন কৰিব বিচাৰিছে৷ ‘সংস্কৃতি’ নামৰ মুখপত্র এখনৰ জৰিয়তে তেওঁলোকে তেওঁলোকৰ উদ্দেশ্য জনসাধাৰণক অৱগত কৰিছে৷ পৃথিৱী, অশান্ত, যোচেফ আৰু স্বদেশে লাইব্রেৰীত বিভিন্ন সমস্যা আৰু পৃথিৱীৰ যুগমীয়া ছাত্র আন্দোলনৰ ওপৰত অধ্যয়ন কৰি এটাৰ পাছত আন এটা তত্ত্বগধুৰ প্রবন্ধ সংস্কৃতিত, নীলাচলত আৰু অগ্রদূত কাকতত প্রকাশ কৰি গৈছে৷ তেওঁলোকৰ একমাত্র উদ্দেশ্য এয়ে যে জনতাই পঢ়ক, বুজক, জানক, অসমৰ প্রাচীন ইতিহাস আৰু সম্পদৰ বিষয়ে আৰু এইবোৰৰ বিপৰীতে অসমৰ সহজ সৰল মানুহখিনিৰ ওপৰত হৈ থকা শোষণ, ষড়যন্ত্র আৰু অত্যাচাৰৰ বিষয়ে৷